ΓΡΑΠΤΗ ΕΡΩΤΗΣΗ E-2716/02

υποβολή: Cristiana Muscardini (UEN) προς την Επιτροπή

(26 Σεπτεμβρίου 2002)

Θέμα: Το ευρώ και το νικέλιο

Το περιοδικό Nature δημοσίευσε μια μελέτη που πραγματοποιήθηκε από το Πανεπιστήμιο της Ζυρίχης, σύμφωνα με την οποία τα μεταλλικά κέρματα του ενός και των δύο ευρώ μπορούν να αυξήσουν τα επίπεδα του νικελίου κατά 220-320 φορές άνω των επιτρεπομένων βάσει των ευρωπαϊκών οδηγιών. Φαίνεται ότι ο ιδρώτας του χεριού μπορεί να δημιουργήσει χημική αντίδραση που αλλοιώνει το κράμα και δημιουργεί αλλεργίες.

1. Μπορεί η Επιτροπή να επιβεβαιώσει την πληροφορία·

2. Εάν ναι, ποια λύση σκοπεύει να επιλέξει: να τροποποιήσει την οδηγία ή να κηρύξει παράνομα τα δύο νομίσματα που δεν την τηρούν·

3. Ποια πρωτοβουλία σκοπεύει να αναλάβει προκειμένου να αποφύγει την εξάπλωση μιας συμπληρωματικής αλλεργίας μεταξύ των πολιτών της Ένωσης·

Απάντηση του κ. Solbes Mira εξ ονόματος της Επιτροπής

(25 Οκτωβρίου 2002)

Η Επιτροπή είναι σε θέση να επιβεβαιώσει ότι μια νέα μελέτη δημοσιεύθηκε στο περιοδικό Nature στις 12 Σεπτεμβρίου 2002, σύμφωνα με την οποία επιστήμονες από το πανεπιστήμιο της Ζυρίχης ισχυρίζονται ότι η ποσότητα νικελίου που απελευθερώνεται από τα δίχρωμα κέρματα του ευρώ μπορεί ναπερβαίνει κατά 240-320 φορές το όριο που ορίζει η οδηγία 94/27/ΕΚ του Ευρωπαϊκού Κοινοβουλίου και του Συμβουλίου της 30ής Ιουνίου 1994 (στο εξής οδηγία νικελίου) για την τροποποίηση της οδηγίας 76/769/ΕΟΚ περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως ορισμένων επικίνδυνων ουσιών και παρασκευασμάτων(1).

Το συμπέρασμα στο οποίο καταλήγουν οι μελετητές είναι παραπλανητικό δεδομένου ότι η οδηγία νικελίου αναφέρεται σε αντικείμενα τα οποία έρχονται σε άμεση και παρατεταμένη επαφή με το ανθρώπινο δέρμα, όπως κοσμήματα ή ρολόγια χειρός. Η εν λόγω οδηγία δεν καλύπτει κέρματα. Κατά δεύτερο λόγο, τα αποτελέσματα στην εν λόγω έρευνα προέκυψαν από την επικόλληση κερμάτων ενός και δύο ευρώ στο δέρμα ατόμων για τα οποία ήταν γνωστό ότι είναι αλλεργικά στο νικέλιο, επί 48 έως 72 ώρες. Μετά την παρέλευση του χρονικού αυτού διαστήματος παρουσίασαν αλλεργικές αντιδράσεις. Δεδομένου ότι είναι σαφές ότι οι συνθήκες αυτές δεν αντικατοπτρίζουν τις κανονικές συνθήκεςπό τις οποίες χρησιμοποιούνται τα κέρματα του ευρώ, η Επιτροπή δεν κρίνει αναγκαία τη λήψη μέτρων όσον αφορά τα εν λόγω νομίσματα του ευρώ ή την οδηγία για το νικέλιο.

Το πρόσφατο δημοσίευμα δεν μεταβάλλει την άποψη της Επιτροπής ότι η κανονική χρήση των κερμάτων ευρώ δεν αντιπροσωπεύει κίνδυνο για τους ευρωπαίους πολίτες. Η Επιτροπή δεν έχειπόψη της συγκεκριμένες περιπτώσεις ατόμων αλλεργικών στο νικέλιο που να μπορούν να αποδοθούν στην χρήση ή τον χειρισμό κερμάτων του ενός και των δύο ευρώ. Επιπλέον, δενπάρχουν επιστημονικές αποδείξεις ως προς την πρόσφατη αύξηση των αλλεργιών στο νικέλιο μεταξύ Ευρωπαίων πολιτών.

Τα συμπεράσματα αυτά επιβεβαιώθηκαν από πρόσφατη ανεξάρτητη έρευνα η οποία έδειξε ότι η ποσότητα νικελίου που απελευθερώνεται από τα κέρματα του ενός και των δύο ευρώ είναι πολύ μικρότερη από εκείνη των εθνικών νομισμάτων που χρησιμοποιούνταν πριν από την εισαγωγή του ευρώ.

(1) ΕΕ L 188 της 22.7.1994.